ສໍາມະນາ ກ່ຽວກັບການຖອນຕົວອອກ ຈາກສະຫະພາບເອີຣົບ ຂອງອັງກິດ
by Soulivone | Mar 5, 2021 | News
ໃນວັນທີ 4 ມີນາ 2021 ທີ່ສະຖາບັນການຕ່າງປະເທດ ໄດ້ຈັດກອງປະຊຸມສຳມະນາ ພາຍໃຕ້ຫົວຂໍ້: “ການຖອນຕົວອອກຈາກສະຫະພາບເອີຣົບ ຂອງ ອັງກິດ: ກາລະໂອກາດ ແລະ ສິ່ງທ້າທາຍຂອງ ສປປ ລາວ”, ໃຫ້ກຽດເຂົ້າຮ່ວມບັນຍາຍ ໂດຍ ທ່ານ John PEARSON ເອກອັກຄະລັດຖະທູດອັງກິດ ປະຈຳ ສປປ ລາວ, ທ່ານ ທູດ ໄຊຍະການ ສີສຸວົງ ປະທານສະມາຄົມມິດຕະພາບ ລາວ-ອັງກິດ ແລະ ທ່ານ ທະນົງສິນ ກັນລະຍາ ຮອງປະທານສະພາການຄ້າ ແລະ ອຸດສະຫະກຳແຫ່ງຊາດລາວ.
ກອງປະຊມສຳມະນາຄັ້ງນີ້, ເປັນກອງປະຊຸມເປີດກວ້າງໃຫ້ທັງພາກລັດຖະບານ ແລະ ພາກທຸລະກິດ ໄດ້ມີໂອກາດພົບປະໂອ້ລົມ ແລະ ສົນທະນາ ກ່ຽວກັບສະພາບການໃນປັດຈຸບັນ ທີ່ມີທັງກາລະໂອກາດ ແລະ ສິ່ງທ້າທາຍ. ພ້ອມດຽວກັນນັ້ນ, ກໍແລກປ່ຽນຄຳຄິດຄຳເຫັນ ໃນການດຶງດູດ ແລະ ຍາດແຍ່ງການພົວພັນຮ່ວມມືທາງດ້ານການຄ້າ ແລະ ການລົງທຶນກັບອັງກິດໃນຕໍ່ໜ້າ, ທັງເພື່ອເປັນການຮັດແໜ້ນ ແລະ ເສີມຂະຫຍາຍສາຍພົວພັນອັນດີງາມ ລະຫວ່າງສອງປະເທດ ລາວ ແລະ ອັງກິດ. ໃນກອງປະຊຸມ, ນອກຈາກຜູ້ເຂົ້າຮ່ວມໄດ້ຮັບຟັງສະພາບການທາງດ້ານການຄ້າ ແລະ ການລົງທຶນ ລວມທັງທັດສະນະ ແລະ ນະໂຍບາຍການຕ່າງປະເທດຂອງອັງກິດ ຕໍ່ ສປປ ລາວ, ສະພາບການພົວພັນ-ຮ່ວມມື ລາວ-ອັງກິດ ໃນໄລຍະທີ່ຜ່ານມາ ກໍຄື ແຜນການຮ່ວມມືໃນອະນາຄົດແລ້ວ, ຍັງໄດ້ຮັບຟັງທັດສະນະ ແລະ ແຜນການຮ່ວມມືໃນຕໍ່ໜ້າຂອງພາກທຸລະກິດ.
ສະຫະຣາຊະອານາຈັກອັງກິດ ໄດ້ປະກາດຖອນຕົວອອກຈາກສະຫະພາບເອີຣົບ ຢ່າງເປັນທາງການ ໃນວັນທີ 31 ມັງກອນ 2020 ເພື່ອສີ້ນສຸດການເປັນສະມາຊິກທີ່ມີໄລຍະຍາວນານເຖິງ 48 ປີ, ເຖິງແມ່ນວ່າ ການຖອນຕົວຈະມີຂຶ້ນຢ່າງເປັນທາງການ ແຕ່ກໍຍັງມີຄວາມຈຳເປັນທີ່ຈະຕ້ອງໄດ້ເຈລະຈາ ເພື່ອບັນລຸຂໍ້ຕົກລົງຕ່າງໆ ເຊິ່ງໄລຍະເວລາການດຳເນີນການປ່ຽນຜ່ານດັ່ງກ່າວ ໄດ້ເຮັດສຳເລັດໃນວັນທີ 31 ທັນວາ 2020. ການເຈລະຈາບັນລຸຂໍ້ຕົກລົງໄດ້ກວມເອົາຫລາຍບັນຫາ ເຊັ່ນ: ເສລີພາບໃນການເດີນທາງເຂົ້າ-ອອກປະເທດ, ການເກັບພາສີອາກອນ, ບັນຫາດ້ານຄວາມໝັ້ນຄົງພາຍໃນພາກພື້ນ, ຂໍ້ຕົກລົງການຄ້າ-ການລົງທຶນ ແລະ ທິດທາງນະໂຍບາຍການຕ່າງປະເທດໃນຕໍ່ໜ້າ ເຊິ່ງມີຜົນບັງຄັບໃຊ້ນັບແຕ່ວັນທີ 01 ມັງກອນ 2021 ເປັນຕົ້ນມາ. ການຖອນຕົວອອກຈາກສະຫະພາບເອີຣົບ ຂອງ ອັງກິດ ແລະ ຂໍ້ຕົກລົງທີ່ກຳລັງມີຜົນບັງຄັບໃຊ້ ໄດ້ສ້າງປະກົດການໃໝ່ໃນເວທີການເມືອງ, ການຄ້າ-ການລົງທຶນ ແລະ ກຳລັງເປັນທີ່ຈັບຕາຂອງພາກພື້ນ ແລະ ສາກົນ ທີ່ວ່າ ການຫັນປ່ຽນດັ່ງກ່າວ ຈະເປັນໄປໃນທິດທາງໃດໃນອະນາຄົດ ແລະ ພ້ອມດຽວກັນ, ບັນດາປະເທດທີ່ເຄີຍເປັນຄູ່ຄ້າ ກັບ ສະຫະພາບເອີຣົບ ກໍ່ຕ້ອງໄດ້ມີການເຈລະຈາປຶກສາຫາລືກັບປະເທດອັງກິດ ເພື່ອສ້າງຂໍ້ຕົກລົງການຄ້າ-ການລົງທຶນສອງຝ່າຍນຳກັນໃໝ່ ເພື່ອຕອບສະໜອງສະຖານະພາບການເປັນເອກະລາດຈາກສະຫະພາບເອີຣົບຂອງອັງກິດ.